Agentskap gepos oor ‘net wittes’-advertensieM-Net (Foto: Facebook) M-Net het Maandag bevestig dat hy ŉ werwingsagentskap die trekpas gegee het nadat dié agentskap die afgelope naweek “sonder sy medewete” ŉ storm ontketen het toe hy ŉ pos by dié televisiereus vir slegs “Engelssprekende wit persone” geadverteer het. Dit volg nadat ŉ advertensie vir ŉ opdraggewende redakteur by dié maatskappy onlangs deur die werwingsagentskap versprei is. Volgens die advertensie was M-Net “spesifiek op soek na ŉ wit, Engelssprekende opdraggewende redakteur” aangesien dié pos spesifiek is “vir iemand wat sepies en programme in dié demografie [wit en Engelssprekend] sal vervaardig”. Talle sosialemediagebruikers het die maatskappy van blatante rassisme beskuldig. Yolisa Phahle, M-Net se uitvoerende hoof, het gesê dié maatskappy is “hoogs ontsteld” deur die werwingsagentskap se advertensie. “Die maatskappy het nie magtiging by M-Net ontvang om die advertensie te plaas nie. Ons assosieer ons nie met enige advertensies wat slegs wit aansoekers uitnooi nie, want dit is in teenstelling met ons werwingsbeleid, ons waardes, die Grondwet en ander wetgewing. Ons veroordeel die advertensie, want dit is rassisties, onwettig en skandelik,” sê Phahle. Volgens Phahle het M-Net ook nie dié werwingsagentskap aangestel nie. “M-Net se werwingsagentskap het sonder ons wete ŉ ander agentskap uitgekontrakteer om M-Net se vakature te adverteer. M-Net se voorgestelde advertensie wat aan ons werwingsagentskap vir dié spesifieke pos gestuur is, het geen verwysing na die ras van ŉ aansoeker gemaak nie. Ons oorspronklike werwingsagentskap het ons intussen ook ingelig dat hulle nié aan die uitgekontrakteerde agentskap opdrag gegee het om daardie spesifieke bewoording te gebruik nie.” Phahle sê M-Net het teen Maandagmiddag steeds nie daarin geslaag om die werwingsagentskap wat die advertensie uitgestuur het in die hande te kry nie. Die organisasie het ŉ ondersoek na die voorval begin. “Ons sal streng optrede, insluitend optrede van ŉ dissiplinêre aard, teen enige van M-Net se personeel neem indien ons ondersoek toon dat ons personeel betrokke was by die vervaardiging van hierdie afskuwelike advertensie.”